title: Odluka Vijeća (EU) 2019/2106 od 21. studenoga 2019. o stajalištu koje treba zauzeti u ime Europske unije u okviru Zajedničkog odbora osnovanog Sporazumom između Europske unije i Švicarske Konfederacije o povezivanju njihovih sustava trgovanja emisijama stakleničkih plinova u pogledu izmjene priloga I. i II. Sporazumu

text:
                  10.12.2019

                  HR

                  Službeni list Europske unije

                  L 318/96

         ODLUKA VIJEĆA (EU) 2019/2106
         od 21. studenoga 2019.
         o stajalištu koje treba zauzeti u ime Europske unije u okviru Zajedničkog odbora osnovanog Sporazumom između Europske unije i Švicarske Konfederacije o povezivanju njihovih sustava trgovanja emisijama stakleničkih plinova u pogledu izmjene priloga I. i II. Sporazumu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1., u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (1) („Sporazum”) potpisan je 23. studenoga 2017. u skladu s Odlukom Vijeća (EU) 2017/2240 (2).

                     (2)

                     Sporazum je sklopljen Odlukom Vijeća (EU) 2018/219 (3). Člankom 2. stavkom 2. te odluke predviđa se da se o ispravi o odobrenju Unije treba obavijestiti tek kada Švicarska Konfederacija stavi na snagu potrebna pravila kojima se njezin ETS proširuje na zrakoplovstvo te kada se dio B Priloga I. Sporazumu u skladu s tim izmijeni.

                     (3)

                     Člankom 13. stavkom 2. Sporazuma predviđa se da Zajednički odbor može izmijeniti priloge Sporazumu.

                     (4)

                     Zajednički odbor na svojem sastanku 5. prosinca 2019. treba donijeti Odluku o izmjeni priloga I. i II. Sporazumu.

                     (5)

                     Primjereno je utvrditi stajalište koje treba zauzeti u ime Unije u okviru Zajedničkog odbora u odnosu na izmjenu priloga I. i II. Sporazumu jer će izmijenjeni prilozi biti obvezujući za Uniju.

                     (6)

                     Nakon što Zajednički odbor izmijeni priloge I. i II. Sporazumu kako bi se u obzir uzela relevantna zakonodavna kretanja, uključujući relevantna švicarska pravila o proširenju švicarskog ETS-a na zrakoplovstvo, smatrat će se da su ispunjeni uvjeti za povezivanje navedeni u Sporazumu i da bi stoga Unija trebala obavijestiti Švicarsku Konfederaciju o svojoj ispravi o odobrenju.

                     (7)

                     Stajalište Unije u okviru Zajedničkog odbora trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na drugom sastanku Zajedničkog odbora osnovanog Sporazumom između Europske unije i Švicarske Konfederacije o povezivanju njihovih sustava trgovanja emisijama stakleničkih plinova u pogledu izmjene priloga I. i II. Sporazumu jest da se podrži da Zajednički odbor donese izmjene tih priloga navedene u Dodatku Nacrtu odluke Zajedničkog odbora priloženom ovoj Odluci.
            Predstavnici Unije u okviru Zajedničkog odbora mogu dogovoriti manje tehničke izmjene tih priloga bez daljnje odluke Vijeća.

            Članak 2.
            Ova Odluka stupa na snagu na dan donošenja.
            Ova Odluka objavljuje se u Službenom listu Europske unije.

            Sastavljeno u Bruxellesu 21. studenoga 2019.

                  Za Vijeće

                  Predsjednica

               H. KOSONEN

            (1)  SL L 322, 7.12.2017., str. 3.

            (2)  Odluka Vijeća (EU) 2017/2240 od 10. studenoga 2017. o potpisivanju, u ime Unije, i privremenoj primjeni Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (SL L 322, 7.12.2017., str. 1.).

            (3)  Odluka Vijeća (EU) 2018/219 od 23. siječnja 2018. o sklapanju Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (SL L 43, 16.2.2018., str. 1.).

            NACRT
            ODLUKA BR. 2/2019 ZAJEDNIČKOG ODBORA OSNOVANOG SPORAZUMOM IZMEĐU EUROPSKE UNIJE I ŠVICARSKE KONFEDERACIJE O POVEZIVANJU NJIHOVIH SUSTAVA TRGOVANJA EMISIJAMA STAKLENIČKIH PLINOVA
            od …
            o izmjeni priloga I. i II. Sporazumu između Europske unije i Švicarske Konfederacije o povezivanju njihovih sustava trgovanja emisijama stakleničkih plinova
            ZAJEDNIČKI ODBOR,
            uzimajući u obzir Sporazum između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (1) (dalje u tekstu „Sporazum”), a posebno njegov članak 13. stavak 2.,
            budući da:

                        (1)

                        Članci od 11. do 13. Sporazuma privremeno se primjenjuju od njegova potpisivanja 23. studenoga 2017.

                        (2)

                        Člankom 13. stavkom 2. Sporazuma predviđa se da Zajednički odbor može izmijeniti priloge Sporazumu.

                        (3)

                        Dodatak ovoj Odluci sadržava izmjene priloga I. i II. Sporazumu kojima se ažuriraju relevantni aspekti izvornih priloga I. i II. dogovorenih 2015. U njemu se predviđa i privremeno rješenje kojim bi poveznica između ETS-a EU-a i ETS-a Švicarske postala operativna.

                        (4)

                        U skladu s dijelom B. Priloga I. Sporazuma, na temelju članka 25.a Direktive 2003/87/EZ Europskog parlamenta i Vijeća (2)
                           1, kako je izmijenjena Direktivom (EU) 2018/410 Europskog parlamenta i Vijeća (3)
                           2, Unija bi trebala isključiti dolazne letove iz zračnih luka koje se nalaze na državnom području Švicarske iz područja primjene ETS-a EU-a To ne utječe na obuhvaćenost operatora zrakoplova ETS-om EU-a, koja se temelji na Prilogu I. Direktivi 2003/87/EZ, u kojem se predviđa da kategorija djelatnosti na koje se primjenjuje Direktiva 2003/87/EZ obuhvaća sve letove s dolaskom u zračnu luku koja se nalazi na državnom području države članice ili s odlaskom iz te zračne luke.

                        (5)

                        Prilog I. Sporazumu trebalo bi preispitati u skladu s člankom 13. stavkom 7. Sporazuma radi zadržavanja trenutačne kompatibilnosti ETS-a EU-a s ETS-om Švicarske za razdoblje trgovanja od 2021. do 2030. Trebalo bi osigurati da se preispitivanjem Priloga I. Sporazumu očuva barem cjelovitost odgovarajućih domaćih obveza smanjenja emisija Unije i Švicarske te cjelovitost i uredno funkcioniranje njihovih tržišta ugljika. Treba izbjegavati istjecanje ugljika i narušavanje tržišnog natjecanja među povezanim sustavima,

                  DONIO JE OVU ODLUKU:

               Članak 1.
               Prilozi I. i II. Sporazumu zamjenjuju se tekstom koji se nalazi u prilozima I. i II. iz Dodatka ovoj Odluci.

               Članak 2.
               Ova Odluka stupa na snagu na dan stupanja na snagu Sporazuma.

               Sastavljeno u …

                     Za Zajednički odbor

                     Tajnik za Europsku uniju

                     Predsjednik

                     Tajnik za Švicarsku

               (1)  SL EU L 322, 7.12.2017., str. 3.

               (2)  Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (SL EU L 275, 25.10.2003., str. 32.).

               (3)  Direktiva (EU) 2018/410 Europskog parlamenta i Vijeća od 14. ožujka 2018. o izmjeni Direktive 2003/87/EZ radi poboljšanja troškovno učinkovitih smanjenja emisija i ulaganja za niske emisije ugljika te Odluke (EU) 2015/1814 (SL EU L 76, 19.3.2018., str. 3.).

            DODATAK
            „

                     PRILOG I.
                     KLJUČNI KRITERIJI
                     A.   Ključni kriteriji za stacionarna postrojenja
                     Ovaj odjeljak preispitat će se u skladu s člankom 13. stavkom 7. Sporazuma radi zadržavanja trenutačne kompatibilnosti ETS-a EU-a s ETS-om Švicarske za razdoblje trgovanja od 2021. do 2030., kako je predložila švicarska vlada. Zajednički odbor osigurava da se preispitivanjem ovog odjeljka očuva barem cjelovitost odgovarajućih domaćih obveza smanjenja emisija stranaka te cjelovitost i uredno funkcioniranje njihovih tržišta ugljika. Izbjegava se istjecanje ugljika i narušavanje tržišnog natjecanja među povezanim sustavima.

                                 Ključni kriteriji

                                 U ETS-u EU-a

                                 U ETS-u Švicarske

                                 1.

                                 Obveznost sudjelovanja u ETS-u

                                 Sudjelovanje u ETS-u obvezno je za postrojenja koja obavljaju aktivnosti te ispuštaju stakleničke plinove navedene u nastavku.

                                 Sudjelovanje u ETS-u obvezno je za postrojenja koja obavljaju aktivnosti te ispuštaju stakleničke plinove navedene u nastavku.

                                 2.

                                 ETS obuhvaća barem aktivnosti kako su navedene u:

                                             —

                                             Prilogu I. Direktivi 2003/87/EZ,

                                       kako je na snazi na dan stupanja na snagu ovog Sporazuma.

                                             —

                                             članku 40. stavku 1. Pravilnika o CO2 i njegovu Prilogu 6.,

                                       kako su na snazi na dan stupanja na snagu ovog Sporazuma.

                                 3.

                                 ETS obuhvaća barem stakleničke plinove kako su navedeni u:

                                             —

                                             Prilogu II. Direktivi 2003/87/EZ,

                                       kako je na snazi na dan stupanja na snagu ovog Sporazuma.

                                             —

                                             članku 1. stavku 1. Pravilnika o CO2,

                                       kako je na snazi na dan stupanja na snagu ovog Sporazuma.

                                 4.

                                 Utvrđuje se gornja granica emisija za ETS koja je barem onoliko stroga kao što je ona u:

                                             —

                                             člancima 9. i 9.a Direktive 2003/87/EZ,

                                       kako su na snazi na dan stupanja na snagu ovog Sporazuma.
                                 Linearni faktor smanjenja od 1,74 % godišnje povećat će se od 2021. na 2,2 % godišnje te će se primjenjivati na sve sektore u skladu s Direktivom (EU) 2018/410, kako je na snazi na dan stupanja na snagu ovog Sporazuma.

                                             —

                                             članku 18. stavcima 1. i 2. Zakona o CO2

                                             —

                                             članku 45. stavku 1. Pravilnika o CO2,

                                       kako su na snazi na dan stupanja na snagu ovog Sporazuma.
                                 Linearni faktor smanjenja iznosi 1,74 % godišnje do 2020.

                                 5.

                                 Mehanizam za stabilnost tržišta:

                                 EU je 2015. uveo rezervu za stabilnost tržišta (Odluka (EU) 2015/1814), čije je djelovanje ojačano Direktivom (EU) 2018/410.

                                             —

                                             članak 19. stavak 5. Zakona o CO2,

                                             —

                                             članak 48. Pravilnika o CO2,

                                       kako su na snazi na dan stupanja na snagu ovog Sporazuma.
                                 Švicarsko zakonodavstvo predviđa mogućnost smanjenja količina za prodaju na dražbi ako zbog ekonomskih razloga postoji znatno povećanje emisijskih jedinica na tržištu.
                                 Stranke surađuju s ciljem razvijanja odgovarajućeg doprinosa tržišnoj stabilnosti.

                                 6.

                                 Razina nadzora tržišta ETS-a barem je onoliko stroga kao što je ona u:

                                             —

                                             Direktivi 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (MIFID II)

                                             —

                                             Saveznom zakonu o švicarskom nadzornom tijelu za financijsko tržište od 22. lipnja 2007.

                                             —

                                             Saveznom zakonu o infrastrukturama financijskog tržišta i ponašanju na tržištu pri trgovanju vrijednosnim papirima i izvedenicama od 19. lipnja 2015.

                                             —

                                             Uredbi (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (MIFIR)

                                             —

                                             Uredbi (EU) br. 596/2014 Europskog parlamenta i Vijeća od 16. travnja 2014. o zlouporabi tržišta (Uredba o zlouporabi tržišta) te stavljanju izvan snage Direktive 2003/6/EZ Europskog parlamenta i Vijeća i direktiva Komisije 2003/124/EZ, 2003/125/EZ i 2004/72/EZ (MAR)

                                             —

                                             Direktivi 2014/57/EU Europskog parlamenta i Vijeća od 16. travnja 2014. o kaznenopravnim sankcijama za zlouporabu tržišta (Direktiva o zlouporabi tržišta) (CS-MAD)

                                             —

                                             Saveznom zakonu o financijskim institucijama od 15. lipnja 2018.

                                             —

                                             Saveznom zakonu o suzbijanju pranja novca i financiranja terorizma od 10. listopada 1997.,

                                       kako su na snazi na dan stupanja na snagu ovog Sporazuma.
                                 U švicarskim propisima o financijskom tržištu ne definira se pravna priroda emisijskih jedinica. Posebno, emisijske jedinice ne smatraju se vrijednosnim papirima u Zakonu o infrastrukturi financijskih tržišta te se njima stoga ne može trgovati na reguliranim mjestima trgovanja. Budući da se emisijske jedinice ne smatraju vrijednosnim papirima, švicarski propisi o vrijednosnim papirima ne primjenjuju se na trgovanje emisijskim jedinicama izvan uređenog tržišta na sekundarnim tržištima.

                                             —

                                             Direktivi (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ (AMLD),

                                       kako su na snazi na dan stupanja na snagu ovog Sporazuma.

                                 Ugovori o izvedenicama smatraju se vrijednosnim papirima u skladu sa Zakonom o infrastrukturi financijskih tržišta. To uključuje i izvedenice koje imaju emisijske jedinice kao odnosni instrument. Izvedenice emisijskih jedinica kojima se trguje izvan uređenog tržišta između nefinancijskih i financijskih drugih ugovornih strana obuhvaćene su odredbama Zakona o infrastrukturi financijskog tržišta.

                                 7.

                                 Suradnja u pogledu nadzora tržišta

                                 Stranke uspostavljaju odgovarajuće mehanizme suradnje u pogledu nadzora tržišta. Ti mehanizmi suradnje odnose se na razmjenu informacija i izvršenje obveza koje proizlaze iz njihova odgovarajućeg sustava nadzora tržišta. Stranke obavješćuju Zajednički odbor o svim takvim mehanizmima.

                                 8.

                                 Kvalitativna ograničenja za međunarodne jedinice barem su onoliko stroga kao što su ona navedena u:

                                             —

                                             člancima 11.a i 11.b Direktive 2003/87/EZ

                                             —

                                             Uredbi Komisije (EU) br. 550/2011 od 7. lipnja 2011. o utvrđivanju određenih ograničenja koja se primjenjuju na korištenje međunarodnih emisijskih kredita iz projekata koji uključuju industrijske plinove, na temelju Direktive 2003/87/EZ Europskog parlamenta i Vijeća

                                             —

                                             članku 58. Uredbe Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011,

                                       kako su na snazi na dan stupanja na snagu ovog Sporazuma.

                                             —

                                             člancima 5. i 6. Zakona o CO2

                                             —

                                             članku 4. i članku 4.a stavku 1. Pravilnika o CO2 te njegovu Prilogu 2.,

                                       kako su na snazi na dan stupanja na snagu ovog Sporazuma.

                                 9.

                                 Količinska ograničenja za međunarodne jedinice barem su onoliko stroga kao što su ona navedena u:

                                             —

                                             članku 11.a Direktive 2003/87/EZ,

                                             —

                                             Uredbi Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011,

                                             —

                                             Uredbi Komisije (EU) br. 1123/2013 оd 8. studenoga 2013. o utvrđivanju prava korištenja međunarodnih jedinica sukladno Direktivi 2003/87/EZ Europskog parlamenta i Vijeća,

                                       kako su na snazi na dan stupanja na snagu ovog Sporazuma.
                                 U pravu Unije od 2021. nadalje nisu predviđena prava na korištenje međunarodnih jedinica.

                                             —

                                             članku 16. stavku 2. Zakona o CO2,

                                             —

                                             članku 55.b Pravilnika o CO2,

                                       kako su na snazi na dan stupanja na snagu ovog Sporazuma.
                                 Njima se predviđa korištenje međunarodnih jedinica samo do 2020.

                                 10.

                                 Besplatna dodjela izračunava se na temelju referentnih vrijednosti i faktora prilagodbe. Najviše pet posto količine emisijskih jedinica tijekom razdoblja od 2013. do 2020. izdvaja se za nove sudionike. Emisijske jedinice koje se ne dodjeljuju besplatno nude se na dražbi ili se poništavaju. U tu svrhu ETS ispunjava barem uvjete utvrđene u:

                                             —

                                             člancima 10., 10.a, 10.b i 10.c Direktive 2003/87/EZ,

                                             —

                                             Odluci Komisije 2011/278/EU od 27. travnja 2011. o utvrđivanju prijelaznih propisa na razini Unije za usklađenu besplatnu dodjelu emisijskih jedinica na temelju članka 10.a Direktive 2003/87/EZ Europskog parlamenta i Vijeća,

                                             —

                                             članku 18. stavku 3. i članku 19. stavcima od 2. do 6. Zakona o CO2,

                                             —

                                             članku 45. stavku 2. i člancima 46., 46.a, 46.b, 46.c i 48. Pravilnika o CO2 te njegovu Prilogu 9.,

                                       kako su na snazi na dan stupanja na snagu ovog Sporazuma.
                                 Besplatne emisijske jedinice ne premašuju razine emisijskih jedinica dodijeljenih postrojenjima u ETS-u EU-a.

                                             —

                                             Odluci Komisije 2013/448/EU od 5. rujna 2013. o nacionalnim provedbenim mjerama za prijelaznu besplatnu dodjelu emisijskih jedinica stakleničkih plinova u skladu s člankom 11. stavkom 3. Direktive 2003/87/EZ Europskog parlamenta i Vijeća

                                             —

                                             Odluci Komisije (EU) 2017/126 od 24. siječnja 2017. o izmjeni Odluke 2013/448/EU u pogledu uspostavljanja međusektorskog faktora korekcije u skladu s člankom 10.a Direktive 2003/87/EZ Europskog parlamenta i Vijeća

                                       (izračunima za određivanje međusektorskog faktora korekcije u ETS-u EU-a u razdoblju od 2013. do 2020.)

                                             —

                                             Odluci Komisije 2014/746/EU od 27. listopada 2014. o utvrđivanju, u skladu s Direktivom 2003/87/EZ Europskog parlamenta i Vijeća, popisa sektora i podsektora koji se smatraju izloženima značajnom riziku od istjecanja ugljika, za razdoblje od 2015. do 2019.

                                             —

                                             Direktivi (EU) 2018/410 Europskog parlamenta i Vijeća od 14. ožujka 2018. o izmjeni Direktive 2003/87/EZ radi poboljšanja troškovno učinkovitih smanjenja emisija i ulaganja za niske emisije ugljika

                                       (popisu sektora izloženih riziku od istjecanja ugljika u razdoblju 2015. do 2020.)

                                             —

                                             Delegiranoj uredbi Komisije (EU) 2019/331 od 19. prosinca 2018. o utvrđivanju prijelaznih propisa na razini Unije za usklađenu besplatnu dodjelu emisijskih jedinica na temelju članka 10.a Direktive 2003/87/EZ Europskog parlamenta i Vijeća

                                             —

                                             Delegiranoj odluci Komisije (EU) 2019/708 od 15. veljače 2019. u pogledu utvrđivanja o dopuni Direktive 2003/87/EZ Europskog parlamenta i Vijeća u pogledu utvrđivanja sektora i podsektora koji se smatraju izloženima značajnom riziku od istjecanja ugljika, za razdoblje od 2021. do 2030.

                                             —

                                             bilo kojem međusektorskom faktoru korekcije u ETS-u EU-a u razdobljima od 2021. do 2025. ili od 2026. do 2030.,

                                       kako su na snazi na dan stupanja na snagu ovog Sporazuma.

                                 11.

                                 U ETS-u su predviđene sankcije u istim okolnostima i u istoj visini kao što su one navedene u:

                                             —

                                             članku 16. Direktive 2003/87/EZ,

                                       kako je na snazi na dan stupanja na snagu ovog Sporazuma.

                                             —

                                             članku 21. Zakona o CO2,

                                             —

                                             članku 56. Pravilnika o CO2,

                                       kako su na snazi na dan stupanja na snagu ovog Sporazuma.

                                 12.

                                 Praćenje i izvješćivanje u ETS-u barem su onoliko strogi kao što su oni u:

                                             —

                                             članku 14. Direktive 2003/87/EZ i njezinu Prilogu IV.

                                             —

                                             Uredbi Komisije (EU) br. 601/2012 od 21. lipnja 2012. o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća

                                             —

                                             Provedbenoj uredbi Komisije (EU) 2018/2066 od 19. prosinca 2018. o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća i o izmjeni Uredbe Komisije (EU) br. 601/2012,

                                       kako su na snazi na dan stupanja na snagu ovog Sporazuma.

                                             —

                                             članku 20. Zakona o CO2,

                                             —

                                             člancima od 50. do 53. Pravilnika o CO2 te njegovim prilozima 16. i 17.,

                                       kako su na snazi na dan stupanja na snagu ovog Sporazuma.

                                 13.

                                 Verifikacija i akreditacija u ETS-u barem su onoliko stroge kao što su one u:

                                             —

                                             članku 15. Direktive 2003/87/EZ i njezinu Prilogu V.

                                             —

                                             Uredbi Komisije (EU) br. 600/2012 od 21. lipnja 2012. o verifikaciji izvješća o emisijama stakleničkih plinova i izvješća o tonskim kilometrima te o akreditaciji verifikatora u skladu s Direktivom 2003/87/EZ Europskog parlamenta i Vijeća

                                             —

                                             Provedbenoj uredbi Komisije (EU) 2018/2067 оd 19. prosinca 2018. o verifikaciji podataka i akreditaciji verifikatora u skladu s Direktivom 2003/87/EZ Europskog parlamenta i Vijeća,

                                       kako su na snazi na dan stupanja na snagu ovog Sporazuma.

                                             —

                                             člancima od 51. do 54. Pravilnika o CO2,

                                       kako su na snazi na dan stupanja na snagu ovog Sporazuma.

                           B.   Ključni kriteriji za zrakoplovstvo

                                 Ključni kriteriji

                                 Za EU

                                 Za Švicarsku

                                 1.

                                 Obveznost sudjelovanja u ETS-u

                                 Sudjelovanje u ETS-u obvezno je za zrakoplovne aktivnosti u skladu s kriterijima navedenima u nastavku.

                                 Sudjelovanje u ETS-u obvezno je za zrakoplovne aktivnosti u skladu s kriterijima navedenima u nastavku.

                                 2.

                                 Obuhvaćenost zrakoplovnih aktivnosti i stakleničkih plinova te pripisivanje letova i njihovih emisija u skladu s načelom uzimanja u obzir odlaznog leta kako je navedeno u:

                                             —

                                             Direktivi 2003/87/EZ, kako je izmijenjena Uredbom (EU) 2017/2392 Europskog parlamenta i Vijeća od 13. prosinca 2017., za privremeno odstupanje od izvršenja u pogledu letova u zemlje s kojima sporazum u skladu s člankom 25. Direktive 2003/87/EZ nije postignut, i iz njih

                                             —

                                             člancima 17., 29., 35. i 56. Uredbe Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011 te njezinu Prilogu VII.,

                                       kako su na snazi na dan stupanja na snagu ovog Sporazuma.

                                 1.Područje primjene
                                 Dolazni letovi u zračnu luku koja se nalazi na državnom području Švicarske ili odlazni letovi iz te zračne luke, osim odlaznih letova iz zračne luke koja se nalazi na području EGP-a.
                                 Sva privremena odstupanja u pogledu područja primjene ETS-a, kao što su odstupanja u smislu članka 28.a Direktive 2003/87/EZ, mogu se primjenjivati u odnosu na ETS Švicarske u skladu s odstupanjima koja su uvedena u ETS-u EU-a. Za zrakoplovne aktivnosti obuhvaćene su samo emisije CO2.

                                 Od 1. siječnja 2020. ETS-om EU-a obuhvaćeni su letovi iz zračne luke koja se nalazi na području Europskog gospodarskog prostora („EGP”) u zračne luke koje se nalaze na državnom području Švicarske, dok su letovi iz zračnih luka koje se nalaze na državnom području Švicarske u zračne luke koje se nalaze na području EGP-a isključeni iz ETS-a EU-a, na temelju članka 25.a Direktive 2003/87/EZ.

                                 2.Ograničenja obuhvaćenosti
                                 Opća obuhvaćenost navedena u točki 1. ne uključuje:

                                             1.

                                             letove koji se obavljaju isključivo radi prijevoza, po službenoj zadaći, vladajućeg monarha i članova njegove uže obitelji, čelnika država, čelnika i članova vlada i ministara u vladama, ako je to potkrijepljeno odgovarajućim pokazateljem statusa u planu leta;

                                             2.

                                             vojne, carinske i policijske letove;

                                             3.

                                             letove povezane s potragom i spašavanjem, letove u svrhu gašenja požara, humanitarne letove i letove za potrebe hitne medicinske službe;

                                             4.

                                             letove koji se obavljaju isključivo prema pravilima vizualnog letenja kako je utvrđeno u Prilogu 2. Konvenciji o međunarodnom civilnom zrakoplovstvu od 7. prosinca 1944.;

                                             5.

                                             letove koji završavaju u zračnoj luci iz koje je zrakoplov poletio i tijekom kojih nije bilo drugih slijetanja;

                                             6.

                                             vježbovne letove koji se provode isključivo radi stjecanja ili zadržavanja dozvole ili licencije kada je riječ o letačkoj posadi te ako je to potkrijepljeno odgovarajućom napomenom u planu leta, pod uvjetom da ti letovi ne služe za prijevoz putnika i/ili tereta ili za prazni ili tehnički let zrakoplova;

                                             7.

                                             letove koji se obavljaju isključivo u svrhu znanstvenog istraživanja;

                                             8.

                                             letove koji se obavljaju isključivo u svrhu provjere, testiranja ili certificiranja zrakoplova, opreme zrakoplova ili zemaljske opreme;

                                             9.

                                             letove koji se obavljaju zrakoplovima čija je najveća certificirana uzletna masa manja od 5 700  kg;

                                             10.

                                             letove koje obavljaju operatori u komercijalnom zračnom prijevozu čije ukupne godišnje emisije iz letova obuhvaćenih ETS-om Švicarske iznose manje od 10 000  tona ili koji ostvare manje od 243 leta po razdoblju tijekom tri uzastopna četveromjesečna razdoblja u području primjene ETS-a Švicarske, ako ti operatori nisu obuhvaćeni ETS-om EU-a;

                                             11.

                                             letove koje obavljaju operatori u nekomercijalnom zračnom prijevozu obuhvaćeni ETS-om Švicarske čije ukupne godišnje emisije iznose manje od 1 000  tona u skladu s odgovarajućim odstupanjem koje se primjenjuje u ETS-u EU-a, ako ti operatori nisu obuhvaćeni ETS-om EU-a.

                                       Ta ograničenja obuhvaćenosti predviđena su u:

                                             —

                                             članku 16.a Zakona o CO2,

                                             —

                                             članku 46.d i članku 55. stavku 2. Pravilnika o CO2 te njegovu Prilogu 13.,

                                       kako su na snazi na dan stupanja na snagu ovog Sporazuma.

                                 3.

                                 Razmjena relevantnih podataka o primjeni ograničenjâ u pogledu obuhvaćenosti zrakoplovnih aktivnosti

                                 Dvije stranke surađuju u vezi s primjenom ograničenjâ u pogledu obuhvaćenosti komercijalnih i nekomercijalnih operatora u ETS-u Švicarske i ETS-u EU-a u skladu s ovim Prilogom. Obje stranke posebno osiguravaju pravodobno slanje svih relevantnih podataka kako bi omogućile ispravnu identifikaciju letova i operatora zrakoplova koji su obuhvaćeni ETS-om Švicarske i ETS-om EU-a.

                                 4.

                                 Gornje granice emisija (ukupna količina emisijskih jedinica koju treba dodijeliti operatorima zrakoplova)

                                 Članak 3.c Direktive 2003/87/EZ,
                                 kako je na snazi na dan stupanja na snagu ovog Sporazuma.
                                 Članak 3.c Direktive 2003/87/EZ predviđao je emisijske jedinice prvotno dodijeljene kako slijedi:

                                             —

                                             15 % ponuđeno na dražbama,

                                             —

                                             3 % izdvojeno u posebnu rezervu,

                                             —

                                             82 % besplatno dodijeljeno.

                                       Dodjele su izmijenjene Uredbom (EU) br. 421/2014, pri čemu je dodjela besplatnih emisijskih jedinica smanjena razmjerno smanjenju obveze predaje (članak 28.a stavak 2. Direktive 2003/87/EZ). Uredbom (EU) 2017/2392, kako je na snazi na dan stupanja na snagu ovog Sporazuma, taj je pristup produljen do 2023., a od 1. siječnja 2021. primjenjuje se linearni faktor smanjenja od 2,2 %,

                                 Gornje granice emisija odražavaju sličan stupanj strogosti kao i one u ETS-u EU-a, posebno u pogledu postotka smanjenja između godina i razdoblja trgovanja. Emisijske jedinice u okviru gornjih granica emisija dodjeljuju se kao slijedi:

                                             —

                                             15 % nudi se na dražbi

                                             —

                                             3 % izdvaja se u posebnu rezervu

                                             —

                                             82 % dodjeljuje se besplatno.

                                       Ta se dodjela može preispitati u skladu s člancima 6. i 7. ovog Sporazuma.

                                 Do 2020. količina emisijskih jedinica unutar gornjih granica emisija izračunava se metodom odozdo prema gore na temelju emisijskih jedinica koje treba dodijeliti besplatno u skladu s prethodno navedenom dodjelom gornjih granica emisija. Svako privremeno odstupanje u pogledu područja primjene ETS-a zahtijeva odgovarajuće razmjerne prilagodbe iznosa koje treba dodijeliti.
                                 Od 2021. količina emisijskih jedinica unutar gornjih granica emisija izračunava se na temelju gornjih granica emisija iz 2020. uzimajući u obzir mogući postotak smanjenja u skladu s ETS-om EU-a.
                                 To je predviđeno u:

                                             —

                                             članku 18 Zakona o CO2

                                             —

                                             članku 46.e Pravilnika o CO2 te njegovu Prilogu 15.,

                                       kako su na snazi na dan stupanja na snagu ovog Sporazuma.

                                 5.

                                 Dodjela emisijskih jedinica za zrakoplovstvo putem dražbe

                                             —

                                             članak 3.d i članak 28.a stavak 3. Direktive 2003/87/EZ

                                       kako su na snazi na dan stupanja na snagu ovog Sporazuma.

                                 Dražbu švicarskih emisijskih jedinica koje treba ponuditi na dražbi provodi švicarsko nadležno tijelo. Švicarska ima pravo na prihod ostvaren prodajom švicarskih emisijskih jedinica putem dražbe.
                                 To je predviđeno u:

                                             —

                                             članku 19.a stavcima 2. i 4. Zakona o CO2

                                             —

                                             članku 48. Pravilnika o CO2 te njegovu Prilogu 15.,

                                       kako su na snazi na dan stupanja na snagu ovog Sporazuma.

                                 6.

                                 Posebna rezerva za određene operatore zrakoplova

                                             —

                                             članak 3.f Direktive 2003/87/EZ,

                                       kako je na snazi na dan stupanja na snagu ovog Sporazuma.

                                 Emisijske jedinice izdvajaju se u posebnu rezervu za nove sudionike i brzorastuće operatore, osim što do 2020. Švicarska neće imati posebnu rezervu jer je za pribavljanje podataka za švicarske zrakoplovne aktivnosti referentna godina 2018.
                                 Ta posebna rezerva predviđena je u:

                                             —

                                             članku 18. stavku 3. Zakona o CO2

                                             —

                                             članku 46.e Pravilnika o CO2 te njegovu Prilogu 15.,

                                       kako su na snazi na dan stupanja na snagu ovog Sporazuma.

                                 7.

                                 Referentna vrijednost koja se primjenjuje za besplatnu dodjelu emisijskih jedinica operatorima zrakoplova

                                             —

                                             članak 3.e Direktive 2003/87/EZ,

                                       kako je na snazi na dan stupanja na snagu ovog Sporazuma.
                                 Godišnja referentna vrijednost iznosi 0,000642186914222035 emisijskih jedinica po tonskom kilometru.

                                 Referentna vrijednost ne smije biti veća od one u ETS-u EU-a.
                                 Do 2020. godišnja referentna vrijednost iznosi 0,000642186914222035 emisijskih jedinica po tonskom kilometru.
                                 Ta referentna vrijednost predviđena je u:

                                             —

                                             članku 46.f stavcima 1. i 2. Pravilnika o CO2 te njegovu Prilogu 15.,

                                       kako je na snazi na dan stupanja na snagu ovog Sporazuma.

                                 8.

                                 Besplatna dodjela emisijskih jedinica operatorima zrakoplova

                                             —

                                             članak 3.e Direktive 2003/87/EZ,

                                       kako je na snazi na dan stupanja na snagu ovog Sporazuma.
                                 Izdavanje emisijskih jedinica prilagođava se na temelju članka 25.a Direktive 2003/87/EZ razmjerno odgovarajućim obvezama izvješćivanja i predaje koje proizlaze iz stvarne obuhvaćenosti letova između EGP-a i Švicarske ETS-om EU-a.

                                 Broj emisijskih jedinica koje se besplatno dodjeljuju operatorima zrakoplova izračunava se tako da se prijavljeni tonski kilometri prijeđeni u referentnoj godini pomnože s primjenjivom referentnom vrijednošću.
                                 Ta besplatna dodjele predviđena je u:

                                             —

                                             članku 19.a stavcima 3. i 4. Zakona o CO2,

                                             —

                                             članku 46.f stavcima 1. i 2. Pravilnika o CO2 te njegovu Prilogu 15.,

                                       kako su na snazi na dan stupanja na snagu ovog Sporazuma.

                                 9.

                                 Kvalitativna ograničenja za međunarodne jedinice barem su onoliko stroga kao što su ona navedena u:

                                             —

                                             člancima 11.a i 11.b Direktive 2003/87/EZ

                                             —

                                             Uredbi Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011,

                                       kako su na snazi na dan stupanja na snagu ovog Sporazuma.

                                             —

                                             člancima 5. i 6. Zakona o CO2,

                                             —

                                             članku 4. i članku 4.a stavku 1. Pravilnika o CO2 te njegovu Prilogu 2.,

                                       kako su na snazi na dan stupanja na snagu ovog Sporazuma.

                                 10.

                                 Količinska ograničenja za korištenje međunarodnih jedinica

                                             —

                                             članak 11.a Direktive 2003/87/EZ

                                             —

                                             Uredba Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011,

                                             —

                                             Uredba Komisije (EU) br. 1123/2013 оd 8. studenoga 2013. o utvrđivanju prava korištenja međunarodnih jedinica sukladno Direktivi 2003/87/EZ Europskog parlamenta i Vijeća,

                                       kako su na snazi na dan stupanja na snagu ovog Sporazuma.

                                 Korištenje međunarodnih jedinica iznosi 1,5 % verificiranih emisija do 2020.
                                 To je predviđeno u:

                                             —

                                             članku 55.d Pravilnika o CO2,

                                       kako je na snazi na dan stupanja na snagu ovog Sporazuma.

                                 11.

                                 Pribavljanje podataka o tonskim kilometrima za referentnu godinu

                                             —

                                             članak 3.e Direktive 2003/87/EZ,

                                       kako je na snazi na dan stupanja na snagu ovog Sporazuma

                                 Ne dovodeći u pitanje odredbu u nastavku, podaci o tonskim kilometrima pribavljaju se istodobno i primjenom istog pristupa kao i podaci o tonskim kilometrima za ETS EU-a.
                                 Do 2020. te u skladu s Pravilnikom o pribavljanju podataka o tonskim kilometrima i pripremi planova za praćenje koji se odnose na udaljenosti prijeđene zrakoplovima, kako je na snazi na dan stupanja na snagu ovog Sporazuma, referentna godina za pribavljanje podataka za švicarske zrakoplovne aktivnosti jest 2018.
                                 To je predviđeno u:

                                             —

                                             članku 19.a stavcima 3. i 4. Zakona o CO2,

                                             —

                                             Pravilniku o pribavljanju podataka o tonskim kilometrima i pripremi planova za praćenje koji se odnose na udaljenosti obuhvaćene zrakoplovima,

                                       kako su na snazi na dan stupanja na snagu ovog Sporazuma.

                                 12.

                                 Praćenje i izvješćivanje

                                             —

                                             članak 14. Direktive 2003/87/EZ i njezin Prilog IV.

                                             —

                                             Uredba Komisije (EU) br. 601/2012 od 21. lipnja 2012. o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća

                                             —

                                             Provedbena uredba Komisije (EU) 2018/2066 od 19. prosinca 2018. o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća i o izmjeni Uredbe Komisije (EU) br. 601/2012.

                                 Odredbe o praćenju i izvješćivanju odražavaju isti stupanj strogosti kao u ETS-u EU-a.
                                 To je predviđeno u:

                                             —

                                             članku 20. Zakona o CO2

                                             —

                                             člancima od 50. do 52. Pravilnika o CO2 te njegovim prilozima 16. i 17.,

                                       kako su na snazi na dan stupanja na snagu ovog Sporazuma.

                                             —

                                             Delegirana uredba Komisije (EU) 2019/1603 od 18. srpnja 2019. o dopuni Direktive 2003/87/EZ Europskog parlamenta i Vijeća u vezi s mjerama koje je donijela Međunarodna organizacija za civilno zrakoplovstvo za praćenje, izvješćivanje i verifikaciju emisija u zrakoplovstvu u svrhu provedbe globalne tržišno utemeljene mjere,

                                       kako su na snazi na dan stupanja na snagu ovog Sporazuma.

                                 13.

                                 Verifikacija i akreditacija

                                             —

                                             članak 15. Direktive 2003/87/EZ i njezin Prilog V.

                                             —

                                             Uredba Komisije (EU) br. 600/2012 od 21. lipnja 2012. o verifikaciji izvješća o emisijama stakleničkih plinova i izvješća o tonskim kilometrima te o akreditaciji verifikatora u skladu s Direktivom 2003/87/EZ Europskog parlamenta i Vijeća

                                 Odredbe o verifikaciji i praćenju odražavaju isti stupanj strogosti kao u ETS-u EU-a.
                                 To je predviđeno u:

                                             —

                                             članku 52. stavcima 4. i 5. i Prilogu 18. Pravilniku o CO2,

                                       kako su na snazi na dan stupanja na snagu ovog Sporazuma.

                                             —

                                             Provedbena uredba Komisije (EU) 2018/2067 оd 19. prosinca 2018. o verifikaciji podataka i akreditaciji verifikatora u skladu s Direktivom 2003/87/EZ Europskog parlamenta i Vijeća,

                                       kako su na snazi na dan stupanja na snagu ovog Sporazuma.

                                 14.

                                 Nadležnost

                                 Primjenjuju se kriteriji utvrđeni u članku 18.a Direktive 2003/87/EZ. U tu svrhu i na temelju članka 25.a Direktive 2003/87/EZ Švicarska se smatra nadležnom državom članicom u pogledu pripisivanja nadležnosti za operatore zrakoplova Švicarskoj i državama članicama EU-a (EGP-a).

                                 U skladu s Pravilnikom o CO2 kako je na snazi na dan stupanja na snagu ovog Sporazuma, Švicarska je nadležna za operatore zrakoplova koji imaju:

                                             —

                                             važeću poslovnu dozvolu koju im je izdala Švicarska, ili

                                             —

                                             najveće procijenjene pripisane emisije iz zrakoplovstva u Švicarskoj u okviru povezanog ETS-a.

                                 Na temelju članka 25.a Direktive 2003/87/EZ nadležna tijela država članica EU-a (EGP-a) odgovorna su za sve zadaće povezane s nadležnošću nad operatorima zrakoplova koji su im dodijeljeni, uključujući zadaće koje se odnose na ETS Švicarske (npr. zaprimanje verificiranih izvješća o emisijama kojima su obuhvaćene zrakoplovne aktivnosti EU-a i Švicarske, dodjela, izdavanje i prijenos emisijskih jedinica, usklađivanje i provedba).
                                 Europska komisija bilateralno se dogovara sa švicarskim nadležnim tijelima o predaji relevantne dokumentacije i informacija.

                                 Švicarska nadležna tijela odgovorna su za sve zadaće povezane s nadležnošću nad operatorima zrakoplova koji su dodijeljeni Švicarskoj, uključujući zadaće koje se odnose na ETS EU-a (npr. zaprimanje verificiranih izvješća o emisijama kojima su obuhvaćene zrakoplovne aktivnosti EU-a i Švicarske, dodjela, izdavanje i prijenos emisijskih jedinica, usklađivanje i provedba).
                                 Švicarska nadležna tijela bilateralno se dogovaraju s Europskom komisijom o predaji relevantne dokumentacije i informacija.

                                 Europska komisija posebice osigurava prijenos besplatno dodijeljenih emisijskih jedinica EU-a operatorima zrakoplova za koje je nadležna Švicarska.
                                 U slučaju bilateralnog sporazuma o upravljanju letovima koji se obavljaju u vezi sa zračnom lukom EuroAirport Basel-Mulhouse-Freiburg, a koji ne uključuje izmjenu Direktive 2003/87/EZ, Europska komisija prema potrebi olakšava provedbu tog bilateralnog sporazuma pod uvjetom da to ne dovodi do dvostrukog obračunavanja.

                                 Švicarska nadležna tijela posebice prenose iznos besplatno dodijeljenih švicarskih emisijskih jedinica operatorima zrakoplova za koje su nadležne države članice EU-a (EGP-a).
                                 To je predviđeno u:

                                             —

                                             članku 39. stavku 1.a Zakona o CO2

                                             —

                                             članku 46.d i Prilogu 14. Pravilnika o CO2,

                                       kako su na snazi na dan stupanja na snagu ovog Sporazuma.

                                 15.

                                 Predaja

                                 Pri procjeni usklađenosti operatora zrakoplova na temelju količine predanih emisijskih jedinica, nadležna tijela država članica EU-a (EGP-a) najprije uzimaju u obzir emisije obuhvaćene ETS-om Švicarske i upotrebljavaju preostali iznos predanih emisijskih jedinica kako bi se uzele u obzir emisije obuhvaćene ETS-om EU-a.

                                 Pri procjeni usklađenosti operatora zrakoplova na temelju količine predanih emisijskih jedinica, nadležna tijela Švicarske najprije uzimaju u obzir emisije obuhvaćene ETS-om EU-a i upotrebljavaju preostali iznos predanih emisijskih jedinica kako bi se uzele u obzir emisije obuhvaćene ETS-om Švicarske.

                                 16.

                                 Pravna provedba

                                 Stranke provode odredbe svojeg ETS-a u odnosu na operatore zrakoplova koji ne ispunjavaju obveze u odgovarajućem ETS-u, neovisno o tome je li za operatora nadležno tijelo EU-a (EGP-a) ili švicarsko nadležno tijelo, ako su potrebne dodatne mjere kako bi tijelo koje je nadležno za operatora moglo izvršiti provedbu.

                                 17.

                                 Određivanje nadležnosti za operatore zrakoplova

                                 Na temelju članka 25.a Direktive 2003/87/EZ u popisu operatora zrakoplova, koji Europska komisija objavljuje u skladu s člankom 18.a stavkom 3. Direktive 2003/87/EZ, za svakog se operatora zrakoplova navodi nadležna država, uključujući Švicarsku.
                                 Za operatore zrakoplova koji joj se dodijele prvi put nakon stupanja na snagu ovog Sporazuma Švicarska je nadležna nakon 30. travnja godine dodjele i prije 1. kolovoza godine dodjele.
                                 Obje stranke surađuju u razmjeni relevantne dokumentacije i informacija.
                                 Dodjela operatora zrakoplova ne utječe na obuhvaćenost tog operatora zrakoplova odgovarajućim ETS-om (tj. operator koji je obuhvaćen ETS-om EU-a i za koji je nadležno švicarsko nadležno tijelo ima istu razinu obveza u okviru ETS-a EU-a uz njegovu obuhvaćenost u okviru ETS-a Švicarske, i obrnuto).

                                 18.

                                 Načini provedbe

                                 Eventualne dodatne načine provedbe koji su potrebni za organizaciju rada i suradnju unutar jedinstvene kontaktne točke za vlasnike računa iz sektora zrakoplovstva izrađuje i donosi Zajednički odbor nakon potpisivanja ovog Sporazuma, u skladu s člancima 12., 13. i 22. ovog Sporazuma. Ti se načini provedbe primjenjuju od dana početka primjene ovog Sporazum.

                                 19.

                                 Pomoć Eurocontrola

                                 Za dio ovog Sporazuma koji se odnosi na zrakoplovstvo Europska komisija uključuje Švicarsku u mandat koji je dodijeljen Eurocontrolu u pogledu ETS-a EU-a.

                           C.   Ključni kriteriji za registre
                     ETS svake stranke uključuje registar i dnevnik transakcija, koji moraju ispunjavati sljedeće ključne kriterije u pogledu sigurnosnih mehanizama i postupaka te u pogledu otvaranja računa i upravljanja računima:
                     Ključni kriteriji u pogledu sigurnosnih mehanizama i postupaka
                     Registri i dnevnici transakcija štite povjerljivost, cjelovitost, dostupnost i autentičnost podataka pohranjenih u sustavu. U tu svrhu stranke provode sljedeće sigurnosne mehanizme:

                                 Ključni kriteriji

                                 Za pristup računima zahtijeva se mehanizam verifikacije s pomoću dvaju faktora za sve korisnike koji pristupaju računu.

                                 Za pokretanje i odobravanje transakcija zahtijeva se mehanizam potpisivanja transakcije. Potvrdna šifra šalje se korisnicima drugim putem.

                                 Svaku od sljedećih operacija pokreće jedna osoba i odobrava druga osoba (načelo „četiri oka”):

                                             —

                                             sve operacije koje poduzima administrator, osim ako se primjenjuju opravdani izuzeci kako su utvrđeni u tehničkim standardima za povezivanje;

                                             —

                                             sve prijenose jedinica, osim ako je opravdana primjena alternativne mjere koja pruža istu razinu sigurnosti.

                                 Primjenjuje se sustav slanja obavijesti kojima se korisnike upozorava na to da se provode operacije koje uključuju njihove račune i jedinice na računima.

                                 Od pokretanja prijenosa do njegova izvršenja za sve se korisnike primjenjuje odgoda od najmanje 24 sata kako bi primili informacije i zaustavili prijenos za koji se sumnja da je nezakonit.

                                 Švicarski administrator i središnji administrator Unije poduzimaju mjere kako bi obavijestili korisnike o njihovim odgovornostima u pogledu sigurnosti njihovih sustava (npr. osobnih računala, mreža) te u pogledu rukovanja podacima/pretraživanja interneta.

                                 Kada je riječ o emisijskim jedinicama, emisije za 2020. mogu se obuhvatiti samo emisijskim jedinicama koje su izdane u razdoblju od 2013. do 2020.

                           Ključni kriteriji u pogledu otvaranja računa i upravljanja računima

                                 Ključni kriteriji

                                 Otvaranje računa operatora/vlasničkog računa operatora

                                 Zahtjev operatora ili nadležnog tijela za otvaranje računa operatora/vlasničkog računa operatora upućuje se nacionalnom administratoru (za Švicarsku je to Savezni ured za okoliš). U zahtjevu se navodi dovoljno informacija za identifikaciju postrojenja obuhvaćenog ETS-om i odgovarajuća identifikacijska oznaka postrojenja.

                                 Otvaranje računa operatora zrakoplova/vlasničkog računa operatora zrakoplova

                                 Svaki operator zrakoplova koji je obuhvaćen ETS-om Švicarske i/ili ETS-om EU-a ima jedan račun operatora zrakoplova/vlasnički račun operatora zrakoplova. Za operatore zrakoplova za koje su nadležna švicarska tijela taj se račun drži u švicarskom registru. Zahtjev operatora zrakoplova ili ovlaštenog predstavnika operatora zrakoplova upućuje se nacionalnom administratoru (za Švicarsku je to Savezni ured za okoliš) u roku od 30 radnih dana od odobrenja plana praćenja operatora zrakoplova ili njegova slanja iz države članice EU-a (EGP-a) švicarskim tijelima. U zahtjevu se navodi jedinstvena oznaka (ili više njih) zrakoplova kojim upravlja podnositelj zahtjeva i koji je obuhvaćen ETS-om Švicarske i/ili ETS-om EU-a.

                                 Otvaranje osobnog računa/osobnog vlasničkog računa

                                 Zahtjev za otvaranje osobnog računa/osobnog vlasničkog računa upućuje se nacionalnom administratoru (za Švicarsku je to Savezni ured za okoliš). U njemu se navodi dovoljno informacija za identifikaciju vlasnika računa/podnositelja zahtjeva te uključuje barem:

                                             —

                                             za fizičku osobu: dokaz o identitetu i podatke za kontakt

                                             —

                                             za pravnu osobu:

                                             —

                                             izvod iz trgovačkog registra; ili

                                             —

                                             instrumente o osnivanju pravnog subjekta te ispravu kojom se dokazuje registracija pravnog subjekta;

                                             —

                                             potvrdu iz kaznene evidencije za fizičku osobu ili, ako je riječ o pravnoj osobi, za njezine direktore.

                                 Ovlašteni predstavnici/predstavnici računa

                                 Svaki račun ima najmanje jednog ovlaštenog predstavnika/predstavnika računa kojeg je imenovao budući vlasnik računa. Ovlašteni predstavnici/predstavnici računa pokreću transakcije i druge procese u ime vlasnika računa. Pri imenovanju ovlaštenog predstavnika/predstavnika računa dostavljaju se sljedeće informacije o ovlaštenom predstavniku/predstavniku računa:

                                             —

                                             ime i podaci za kontakt;

                                             —

                                             isprava kojom se dokazuje identitet;

                                             —

                                             potvrda iz kaznene evidencije.

                                 Provjera dokumenata

                                 Svaka preslika dokumenta dostavljena kao dokaz za otvaranje osobnog računa/osobnog vlasničkog računa ili za imenovanje ovlaštenog predstavnika/predstavnika računa mora biti ovjerena kao vjerodostojna izvorniku. Ako je dokument izdan izvan države koja zahtijeva presliku, preslika također mora biti legalizirana. Datum ovjere i, prema potrebi, legalizacije ne smije biti stariji od tri mjeseca do dana podnošenja zahtjeva.

                                 Odbijanje zahtjeva za otvaranje ili ažuriranje računa ili za imenovanje ovlaštenog predstavnika/predstavnika računa

                                 Nacionalni administrator (za Švicarsku je to Savezni ured za okoliš) može odbiti zahtjev za otvaranje ili ažuriranje računa ili za imenovanje ovlaštenog predstavnika/predstavnika računa pod uvjetom da je to odbijanje razumno i opravdano. Odbijanje mora biti opravdano na temelju barem jednog od sljedećih razloga:

                                             —

                                             dostavljene informacije i dokumenti nisu potpuni, nisu ažurirani ili su na drugi način netočni ili neistiniti;

                                             —

                                             predloženi predstavnik je pod istragom ili je osuđen u prethodnih pet godina za prijevaru povezanu s emisijskim ili Kyotskim jedinicama, za pranje novca, financiranje terorizma ili za drugo teško kazneno djelo za koje se može poslužiti predmetnim računom;

                                             —

                                             zbog razloga utvrđenih nacionalnim zakonodavstvom ili zakonodavstvom Unije.

                                 Redovito preispitivanje informacija o računu

                                 Vlasnici računa odmah prijavljuju nacionalnom administratoru (za Švicarsku je to Savezni ured za okoliš) svaku promjenu podataka o računu ili korisničkih podataka te dostavljaju informacije koje zatraži nacionalni administrator koji je odgovoran za pravodobno odobrenje ažuriranih informacija

                                 Nacionalni administrator najmanje jedanput svake tri godine preispituje jesu li podaci koji se odnose na račun još uvijek potpuni, ažurirani, točni i istiniti te prema potrebi od vlasnika računa zahtijeva da ga obavijesti o svim promjenama.

                                 Suspenzija pristupa računu

                                 Ako se prekrši bilo koja odredba iz članka 3. ovog Sporazuma u pogledu registara ili ako je u tijeku istraga o mogućem kršenju tih odredaba, pristup računima može se suspendirati.

                                 Povjerljivost i otkrivanje informacija

                                 Informacije, uključujući stanja svih računa, sve provedene transakcije, jedinstvenu identifikacijsku oznaku emisijskih jedinica i jedinstvenu brojčanu vrijednost serijskog broja Kyotskih jedinica koje sudjeluju u transakciji ili na koje utječe transakcija, pohranjene u EUTL-u ili SSTL-u, Registru Unije, švicarskom registru ili bilo kojem drugom registru Kyotskog protokola smatraju se povjerljivima.

                                 Takve se povjerljive informacije mogu dostaviti relevantnim javnim subjektima na njihov zahtjev ako takvi zahtjevi imaju legitiman cilj te su opravdani, potrebni i razmjerni u svrhe istrage, otkrivanja, kaznenog progona, poreznog postupka, naplate, revizije i financijskog nadzora radi sprečavanja i suzbijanja prijevara, pranja novca, financiranja terorizma, drugih teških kaznenih djela, manipuliranja tržištem ili drugih povreda zakonodavstva Unije ili nacionalnog zakonodavstva države članice EGP-a ili Švicarske te radi osiguravanja dobrog funkcioniranja ETS-a EU-a i ETS-a Švicarske.

                           D.   Ključni kriteriji za dražbovne platforme i postupke
                     Subjekti koji provode dražbe emisijskih jedinica u ETS-u stranaka moraju ispunjavati sljedeće ključne kriterije i u skladu s tim provoditi dražbe:

                                 Ključni kriteriji

                                 1.

                                 Subjekt koji provodi dražbu bira se u postupku kojim se osigurava transparentnost, proporcionalnost, jednako postupanje, nediskriminacija i natjecanje među različitim potencijalnim dražbovnim platformama na temelju zakonodavstva Unije ili nacionalnog zakonodavstva u području javne nabave.

                                 2.

                                 Tijelo koje provodi dražbu ovlašteno je za tu djelatnost te u svojem radu osigurava potrebne zaštitne mjere; te zaštitne mjere obuhvaćaju, među ostalim, mehanizme za identifikaciju i upravljanje potencijalno štetnim posljedicama sukoba interesa, za identifikaciju i upravljanje rizicima kojima je izloženo tržište, za postojanje transparentnih i nediskriminirajućih pravila i postupaka za pravedno i uredno dražbovanje te dovoljno financijskih sredstava koja omogućuju uredno funkcioniranje.

                                 3.

                                 Pristup dražbama podliježe minimalnim zahtjevima u pogledu odgovarajuće duboke analize klijenta kako bi se osiguralo da sudionici ne otežavaju funkcioniranje dražbi.

                                 4.

                                 Postupak dražbe je predvidljiv, posebno u pogledu vremenskog rasporeda i odvijanja prodaje te procijenjenih količina koje treba staviti na raspolaganje. Glavni elementi metode provedbe dražbe, uključujući raspored, datume i procijenjene količine za prodaju, objavljuju se na internetskim stranicama subjekta koji provodi dražbu najmanje mjesec dana prije početka dražbe. Svaka znatna prilagodba najavljuje se unaprijed, i to što je prije moguće.

                                 5.

                                 Dražbovna prodaja emisijskih jedinica provodi se s ciljem smanjenja na najmanju moguću mjeru bilo kojeg utjecaja na ETS svake stranke. Subjekt koji provodi dražbu osigurava da cijene poravnanja na dražbi ne odstupaju znatno od relevantne cijene emisijskih jedinica na sekundarnom tržištu tijekom dražbovnog razdoblja jer bi u protivnom to bio pokazatelj postojanja nedostataka u dražbama. Metodologiju kojom se utvrđuje odstupanje navedeno u prethodnoj rečenici trebalo bi prijaviti nadležnim tijelima za nadzor tržišta.

                                 6.

                                 Sve informacije koje nisu povjerljive, a odnose se na dražbe, uključujući cjelokupno zakonodavstvo, smjernice i obrasce, objavljuju se na otvoren i transparentan način. Rezultati svake provedene dražbe objavljuju se u najranijem razumnom roku te uključuju relevantne informacije koje nisu povjerljive. Izvješća o rezultatima dražbi objavljuju se najmanje jedanput godišnje.

                                 7.

                                 Dražba emisijskih jedinica podliježe odgovarajućim pravilima i postupcima za ublažavanje rizika od protutržišnog ponašanja, zlouporabe tržišta, pranja novca i financiranja terorizma na dražbama. U mjeri u kojoj je to moguće, ta pravila i postupci ne smiju biti manje strogi nego što su pravila i postupci koji se primjenjuju na financijska tržišta u pravnim režimima stranaka. Subjekt koji provodi dražbe posebno je odgovoran za uspostavljanje mjera, postupaka i procesa kojima se osigurava cjelovitost dražbi. Prati i ponašanje sudionika na tržištu te obavješćuje nadležna tijela javne vlasti u slučaju protutržišnog ponašanja, zlouporabe tržišta, pranja novca ili financiranja terorizma.

                                 8.

                                 Subjekt koji provodi dražbe te dražba emisijskih jedinica podliježu odgovarajućem nadzoru nadležnih tijela. Imenovana nadležna tijela imaju potrebne pravne ovlasti i tehnička sredstva za nadziranje:

                                             —

                                             organizacije i ponašanja operatora dražbovnih platformi;

                                             —

                                             organizacije i ponašanja profesionalnih posrednika koji djeluju u ime klijenata;

                                             —

                                             ponašanja i transakcija sudionika na tržištu kako bi se spriječilo trgovanje na temelju povlaštenih informacija i manipuliranje tržištem;

                                             —

                                             transakcija sudionika na tržištu kako bi se spriječilo pranje novca i financiranje terorizma.

                                       U mjeri u kojoj je to moguće, nadzor ne smije biti manje strog nego što je nadzor financijskih tržišta u pravnim režimima stranaka.

                           Švicarska nastoji angažirati privatni subjekt za dražbe svojih emisijskih jedinica u skladu s pravilima javne nabave.
                     Dok se ne sklopi ugovor s takvim subjektom te ako je broj emisijskih jedinica koje treba ponuditi na dražbi u određenoj godini manji od utvrđenog praga, Švicarska može nastaviti primjenjivati trenutačni postupak dražbovanja, to jest dražbe koje provodi Savezni ured za okoliš, pod sljedećim uvjetima:

                                 1.

                                 Prag iznosi 1 000 000 emisijskih jedinica, uključujući emisijske jedinice koje treba ponuditi na dražbi za zrakoplovne aktivnosti.

                                 2.

                                 Primjenjuju se ključni kriteriji od 1. do 8., osim kriterija 1. i 2., a posljednja rečenica u kriteriju 5. te kriteriji 7. i 8. primjenjuju se samo na Savezni ured za okoliš u mjeri u kojoj je to moguće.

                           Ključni kriterij 3. primjenjuje se zajedno sa sljedećom odredbom: pravo na sudjelovanje u nadmetanju na dražbama švicarskih emisijskih jedinica u okviru dražbovnih postupaka koji su se primjenjivali u trenutku potpisivanja ovog Sporazuma jamči se svim subjektima u EGP-u koji ispunjavaju uvjete za sudjelovanje u nadmetanju na dražbama u Uniji.
                     Švicarska može dati ovlaštenje subjektima koji provode dražbe, a smješteni su na području EGP-a.

                     PRILOG II.
                     TEHNIČKI STANDARDI ZA POVEZIVANJE
                     Kako bi se povezanost između ETS-a EU-a i ETS-a Švicarske postala operativna, do svibnja 2020. ili što je prije moguće nakon toga uvodi se privremeno rješenje. Stranke surađuju kako bi privremeno rješenje što je prije moguće zamijenile stalnom vezom između registara.
                     Tehničkim standardima za povezivanje utvrđuju se:

                                 —

                                 struktura komunikacijske veze;

                                 —

                                 sigurnost prijenosa podataka;

                                 —

                                 popis funkcija (transakcije, usklađivanje…);

                                 —

                                 definicija internetskih usluga;

                                 —

                                 zahtjevi u pogledu bilježenja podataka;

                                 —

                                 operativna rješenja (korisnička podrška, tehnička podrška);

                                 —

                                 plan aktiviranja komunikacije i postupak testiranja;

                                 —

                                 postupak testiranja sigurnosti.

                           Tehničkim standardima za povezivanje utvrđuje se da administratori moraju poduzeti sve razumne mjere kako bi osigurali da su SSTL, EUTL i veza operativni 24 sata dnevno i sedam dana u tjednu te da prekidi u radu SSTL-a, EUTL-a i veze moraju trajati što je kraće moguće.
                     Tehničkim standardima za povezivanje utvrđuje se da se komunikacija između SSTL-a i EUTL-a sastoji od sigurne razmjene poruka mrežnih usluga koja se temelji na sljedećim tehnologijama (1):

                                 —

                                 mrežnim uslugama koje upotrebljavaju protokol za pristup jednostavnom objektu (SOAP) ili jednakovrijednu metodu;

                                 —

                                 virtualnoj privatnoj mreži (VPN) zasnovanoj na hardveru;

                                 —

                                 XML-u (Extensible Markup Language – proširiv programski jezik);

                                 —

                                 digitalnom potpisu; i

                                 —

                                 protokolima za sinkronizaciju vremena.

                           Tehničkim standardima za povezivanje utvrđuju se dodatni sigurnosni zahtjevi za švicarski registar, SSTL, registar Unije i EUTL koji se dokumentiraju u „planu upravljanja sigurnošću”. Tehničkim standardima za povezivanje posebno se utvrđuje sljedeće:

                                 —

                                 ako se posumnja da je sigurnost švicarskog registra, SSTL-a, registra Unije ili EUTL-a ugrožena, obje stranke odmah o tome obavješćuju jedna drugu te suspendiraju vezu između SSTL-a i EUTL-a;

                                 —

                                 u slučaju povrede sigurnosti stranke se obvezuju da će međusobno odmah dijeliti informacije. U mjeri u kojoj su raspoložive tehničke pojedinosti, administrator švicarskog registra i središnji administrator Unije u roku od 24 sata od povrede sigurnosti razmjenjuju izvješće u kojemu je opisan incident (datum, uzrok, učinak, mjere za njegovo rješavanje).

                           Postupak testiranja sigurnosti utvrđen tehničkim standardima za povezivanje provodi se prije uspostavljanja komunikacijske veze između SSTL-a i EUTL-a te kad god je potrebna nova verzija ili izdanje SSTL-a ili EUTL-a.
                     Tehnički standardi za povezivanje predviđaju uz proizvodno okruženje još dva ispitna okruženja: razvojno ispitno okruženje i prihvatno okruženje.
                     Putem administratora švicarskog registra i središnjeg administratora Unije stranke pružaju dokaze da je neovisna sigurnosna procjena njihovih sustava provedena u prethodnih 12 mjeseci u skladu sa sigurnosnim zahtjevima utvrđenima u tehničkim standardima za povezivanje. Testiranja sigurnosti, posebice penetracijsko testiranje, provode se na svim novim većim izdanjima softvera u skladu sa sigurnosnim zahtjevima utvrđenima u tehničkim standardima za povezivanje. Penetracijsko testiranje ne provodi razvojni inženjer softvera ili njegov podizvođač.

               (1)  Te se tehnologije trenutačno upotrebljavaju za uspostavljanje veze između registra Unije i Međunarodnog dnevnika transakcija te između švicarskog registra i Međunarodnog dnevnika transakcija.


                  10.12.2019

                  HR

                  Službeni list Europske unije

                  L 318/117

         ODLUKA VIJEĆA (EU) 2019/2107
         od 28. studenoga 2019.
         o stajalištu koje treba zauzeti u ime Europske unije u okviru Vijeća Međunarodne organizacije civilnog zrakoplovstva u pogledu revizije poglavlja 9. Priloga 9. (Olakšavanje) Konvenciji o međunarodnom civilnom zrakoplovstvu vezano za standarde i preporučene prakse za podatke iz evidencije podataka o putnicima
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 16. stavak 2. i članak 87. stavak 2. točku (a), u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Konvencija o međunarodnom civilnom zrakoplovstvu („Čikaška konvencija”), kojom se uređuje međunarodni zračni prijevoz, stupila je na snagu 4. travnja 1947. Njome je osnovana Međunarodna organizacija civilnog zrakoplovstva (ICAO).

                     (2)

                     Države članice Unije ugovorne su stranke Čikaške konvencije i države članice ICAO-a, pri čemu Unija ima status promatrača u određenim tijelima ICAO-a, uključujući Skupštinu ICAO-a i druga tehnička tijela.

                     (3)

                     Na temelju članka 54. točke l. Čikaške konvencije Vijeće ICAO-a donosi međunarodne standarde i preporučene prakse („SARP-ovi”).

                     (4)

                     Vijeće sigurnosti Ujedinjenih naroda (UN) odlučilo je u Rezoluciji 2396 (2017) od 21. prosinca 2017. („RVSUN 2396 (2017)”) da države članice UN-a, radi promicanja SARP-ova ICAO-a, trebaju razviti kapacitete za prikupljanje, obradu i analizu podataka iz evidencije podataka o putnicima (PNR) te osigurati da podatke iz PNR-a upotrebljavaju sva nadležna nacionalna tijela i da se ti podaci razmjenjuju sa svim nadležnim nacionalnim tijelima uz puno poštovanje ljudskih prava i temeljnih sloboda u svrhu sprečavanja, otkrivanja i istrage kaznenih djela terorizma i s njima povezanih putovanja.

                     (5)

                     RVSUN-om 2396 (2017) ICAO se poziva i da surađuje s državama članicama UN-a na utvrđivanju standarda za prikupljanje, uporabu, obradu i zaštitu podataka iz PNR-a.

                     (6)

                     SARP-ovi za PNR navedeni su u dijelovima A i D poglavlja 9. Priloga 9. (Olakšavanje) Čikaškoj konvenciji. Ti su SARP-ovi dopunjeni dodatnim smjernicama, posebice Dokumentom ICAO-a 9944 o utvrđivanju smjernica za podatke iz PNR-a.

                     (7)

                     U ožujku 2019. Odbor za zračni promet ICAO-a osnovao je radnu skupinu, koju čine stručnjaci onih država članica ICAO-a koje sudjeluju u Odboru ICAO-a za olakšavanje, kako bi razmotrila prijedloge novih SARP-ova za prikupljanje, uporabu, obradu i zaštitu podataka iz PNR-a u skladu s RVSUN-om 2396 (2017) („radna skupina”). U radnoj skupini zastupljeno je nekoliko država članica Unije. Komisija u radnoj skupini sudjeluje kao promatrač.

                     (8)

                     Četrdeseto zasjedanje skupštine ICAO-a održano je od 24. rujna do 4. listopada 2019. Ishodi skupštine ICAO-a odredit će smjer politike ICAO-a u nadolazećim godinama, a i u pogledu donošenja novih SARP-ova za PNR.

                     (9)

                     Vijeće je 16. rujna 2019. potvrdilo tekst informativnog dokumenta koji se odnosi na standarde i načela u vezi s prikupljanjem, uporabom, obradom i zaštitom podataka iz PNR-a radi podnošenja na 40. zasjedanju Skupštine ICAO-a („informativni dokument”). Finska je Skupštini ICAO-a dostavila taj informativni dokument u ime Unije i njezinih država članica te ostalih država članica Europske konferencije civilnog zrakoplovstva.

                     (10)

                     U informativnom dokumentu utvrđeno je stajalište Unije o temeljnim načelima za sukladnost čime bi se doprinijelo osiguravanju poštovanja ustavnih i regulatornih zahtjeva u pogledu temeljnih prava na privatnost i zaštitu podataka pri obradi podataka iz PNR-a u svrhu borbe protiv terorizma i teških kaznenih djela. ICAO je pozvan da ta načela uključi u sve buduće standarde za PNR, kao i u revidirane smjernice ICAO-a o podacima iz PNR-a (Dokument 9944).

                     (11)

                     Unija je donijela zajednička pravila o podacima iz PNR-a, u obliku Direktive (EU) 2016/681 Europskog parlamenta i Vijeća (1), čije se područje primjene u znatnoj mjeri preklapa s područjem koje treba obuhvatiti predviđenim novim SARP-ovima. Direktiva (EU) 2016/681 posebice uključuje sveobuhvatan skup pravila za zaštitu temeljnih prava na privatnost i zaštitu osobnih podataka u kontekstu prijenosa državama članicama podataka iz PNR-a koje posjeduju zračni prijevoznici u svrhu sprečavanja, otkrivanja, istrage i kaznenog progona kaznenih djela terorizma i teških kaznenih djela.

                     (12)

                     Trenutačno su na snazi dva međunarodna sporazuma o obradi i prijenosu podataka iz PNR-a između Unije i trećih zemalja, odnosno jedan s Australijom (2) i jedan sa Sjedinjenim Državama (3). Sud Europske unije dao je 26. srpnja 2017. Mišljenje o predviđenom sporazumu između Unije i Kanade, koji je potpisan 25. lipnja 2014. (4) („Mišljenje 1/15”).

                     (13)

                     Primjereno je utvrditi stajalište koje treba zauzeti u ime Unije u okviru Vijeća ICAO-a jer će svi budući SARP-ovi u području podataka iz PNR-a, posebice izmjene poglavlja 9. Priloga 9. (Olakšavanje) Čikaškoj konvenciji presudno utjecati na sadržaj prava Unije, odnosno na Direktivu (EU) 2016/681 i postojeće međunarodne sporazume o podacima iz PNR-a. U skladu s dužnošću lojalne suradnje države članice Unije trebaju braniti to stajalište tijekom rada u okviru ICAO-a na razradi SARP-ova.

                     (14)

                     Stajalište Unije, kako je navedeno u Prilogu, utvrđeno je u skladu s primjenjivim pravnim okvirom Unije o zaštiti podataka i podacima iz PNR-a, odnosno Uredbom (EU) 2016/679 Europskog parlamenta i Vijeća (5), Direktivom (EU) 2016/680 Europskog parlamenta i Vijeća (6) i Direktivom (EU) 2016/681, kao i u skladu s Ugovorom i Poveljom o temeljnim pravima Europske unije kako se tumače u relevantnoj sudskoj praksi Suda Europske unije, a osobito u Mišljenju 1/15.

                     (15)

                     Stajalište Unije trebale bi izraziti njezine države članice koje su članice Vijeća ICAO-a, djelujući zajednički.

                     (16)

                     Ujedinjena Kraljevina i Irska obvezane su Direktivom (EU) 2016/681 i stoga sudjeluju u donošenju ove Odluke.

                     (17)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Vijeća Međunarodne organizacije civilnog zrakoplovstva (ICAO) u pogledu revizije poglavlja 9. Priloga 9. (Olakšavanje) Konvenciji o međunarodnom civilnom zrakoplovstvu vezano za standarde i preporučene prakse za podatke iz evidencije podataka o putnicima utvrđuje se u Prilogu ovoj Odluci.

            Članak 2.
            Stajalište iz članka 1. izražavaju države članice Unije koje su članice Vijeća ICAO-a, djelujući zajednički.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 28. studenoga 2019.

                  Za Vijeće

                  Predsjednik

               T. HARAKKA

            (1)  Direktiva (EU) 2016/681 Europskog parlamenta i Vijeća od 27. travnja 2016. o uporabi podataka iz evidencije podataka o putnicima (PNR) u svrhu sprečavanja, otkrivanja, istrage i kaznenog progona kaznenih djela terorizma i teških kaznenih djela (SL L 119, 4.5.2016., str. 132.).

            (2)  SL L 186, 14.7.2012., str. 4.

            (3)  SL L 215, 11.8.2012., str. 5.

            (4)  Mišljenje 1/15 Suda (veliko vijeće) od 26. srpnja 2017., ECLI:EU:C:2017:592.

            (5)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (6)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).

            PRILOG
            STAJALIŠTE KOJE TREBA ZAUZETI U IME EUROPSKE UNIJE U OKVIRU VIJEĆA MEĐUNARODNE ORGANIZACIJE CIVILNOG ZRAKOPLOVSTVA U POGLEDU REVIZIJE POGLAVLJA 9. PRILOGA 9. (OLAKŠAVANJE) KONVENCIJI O MEĐUNARODNOM CIVILNOM ZRAKOPLOVSTVU VEZANO ZA STANDARDE I PREPORUČENE PRAKSE ZA PODATKE IZ EVIDENCIJE PODATAKA O PUTNICIMA
            Opća načela
            U okviru aktivnosti Međunarodne organizacije civilnog zrakoplovstva (ICAO) u pogledu revizije poglavlja 9. Priloga 9. (Olakšavanje) Čikaškoj konvenciji o razvoju standarda i preporučenih praksi (SARP-ovi) o podacima iz evidencije podataka o putnicima (PNR), države članice Unije, djelujući zajednički u interesu Unije:

                        (a)

                        postupaju u skladu s ciljevima koje Unija želi postići u okviru svoje politike o PNR-u, posebno kako bi se zajamčila sigurnost, zaštitili život i sigurnost ljudi te osiguralo puno poštovanje temeljnih prava, osobito prava na privatnost i zaštitu osobnih podataka;

                        (b)

                        podižu svijest država članica ICAO-a o standardima i načelima Unije koji su povezani s prijenosom podataka iz PNR-a, a koji proizlaze iz relevantnog prava Unije i sudske prakse Suda Europske unije;

                        (c)

                        promiču razvoj multilateralnih rješenja koja su u skladu s temeljnim pravima u vezi s prijenosom podataka iz PNR-a tijelima za izvršavanje zakonodavstva koji provode zračni prijevoznici, u interesu jamčenja pravne sigurnosti i poštovanja temeljnih prava te radi pojednostavnjenja obveza nametnutih zračnim prijevoznicima;

                        (d)

                        promiču razmjenu podataka iz PNR-a i rezultata njihove obrade među državama članicama ICAO-a ako je ona potrebna radi sprečavanja, otkrivanja, istrage ili kaznenog progona kaznenih djela terorizma ili teških kaznenih djela, uz puno poštovanje temeljnih prava i sloboda;

                        (e)

                        nastavljaju podupirati ICAO u razvoju standarda za prikupljanje, uporabu, obradu i zaštitu podataka iz PNR-a u skladu s RVSUN-om 2396 (2017);

                        (f)

                        nastavljaju u svim državama članicama ICAO-a, radi promicanja SARP-ova ICAO-a, podupirati razvoj kapaciteta za prikupljanje, obradu i analizu podataka iz PNR-a te osiguravati da podatke iz PNR-a upotrebljavaju sva nadležna nacionalna tijela država članica ICAO-a i da se ti podaci razmjenjuju sa svim nadležnim nacionalnim tijelima država članica ICAO-a, uz puno poštovanje ljudskih prava i temeljnih sloboda u svrhu sprečavanja, otkrivanja i istrage kaznenih djela terorizma i s njima povezanih putovanja, kako se zahtijeva RVSUN-om 2396 (2017);

                        (g)

                        upotrebljavaju kao izvor osnovnih informacija informativni dokument koji se odnosi na standarde i načela u vezi s prikupljanjem, uporabom, obradom i zaštitom podataka iz PNR-a (dokument A40-WP/530), koji je na 40. zasjedanju Skupštine ICAO-a Finska podnijela u ime Europske unije i njezinih država članica te ostalih država članica Europske konferencije civilnog zrakoplovstva;

                        (h)

                        promiču razvoj okružja u kojem se međunarodni zračni promet može razvijati na otvorenom, liberaliziranom i globalnom tržištu te nastaviti rasti bez negativnih utjecaja na sigurnost, uz istodobno osiguravanje uvođenja relevantnih zaštitnih mjera.

                  Smjernice
            Države članice Unije, djelujući zajednički u interesu Unije, podupiru uključivanje sljedećih standarda i načela u sve buduće SARP-ove ICAO-a o podacima iz PNR-a:

                        1.

                        U vezi s načinima prijenosa PNR-a:

                                    (a)

                                    Način prijenosa: radi zaštite osobnih podataka koji se nalaze u sustavima zračnih prijevoznika te kako bi se osiguralo da zračni prijevoznici zadrže kontrolu nad tim sustavima, podaci bi se trebali prenositi isključivo načinom „push”.

                                    (b)

                                    Protokoli za prijenos: trebala bi se poticati uporaba primjerenih i sigurnih protokola otvorenog standarda kao dio međunarodno prihvaćenih referentnih protokola za prijenos podataka iz PNR-a s ciljem postupnog povećanja njihove primjene i u konačnici zamjene vlasničkih standarda.

                                    (c)

                                    Učestalost prijenosa: učestalost i vrijeme prijenosa podataka iz PNR-a ne bi trebali uzrokovati nerazmjerno opterećenje za zračne prijevoznike te bi trebali biti ograničeni na ono što je strogo potrebno za izvršavanje zakonodavstva i sigurnost granica u borbi protiv terorizma i teških kaznenih djela.

                                    (d)

                                    Zračni prijevoznici nemaju obvezu prikupljanja dodatnih podataka: od zračnih prijevoznika ne bi se trebalo zahtijevati da prikupljaju dodatne podatke iz PNR-a u usporedbi s podacima koje već prikupljaju niti da prikupljaju određene vrste podataka, nego samo da prenose podatke koje već prikupljaju u okviru svojeg poslovanja.

                        2.

                        U vezi s načinima obrade PNR-a:

                                    (a)

                                    Vrijeme prijenosa i obrade: podložno odgovarajućim jamstvima za zaštitu privatnosti predmetnih osoba, podaci iz PNR-a mogu se staviti na raspolaganje znatno prije slijetanja ili polijetanja zrakoplova te se tako tijelima može dati više vremena za obradu i analizu podataka i potencijalno djelovanje.

                                    (b)

                                    Usporedba s unaprijed utvrđenim kriterijima i bazama podataka: tijela bi trebala obrađivati podatke iz PNR-a uporabom kriterija temeljenih na dokazima i baza podataka koji su relevantni za borbu protiv terorizma i teških kaznenih djela.

                        3.

                        U vezi sa zaštitom osobnih podataka:

                                    (a)

                                    Zakonitost, pravednost i transparentnost obrade: potrebna je zakonita osnova za obradu osobnih podataka kako bi pojedinci postali svjesni rizika, zaštitnih mjera i prava u vezi s obradom njihovih osobnih podataka te kako bi znali ostvariti svoja prava u vezi s tom obradom.

                                    (b)

                                    Ograničavanje svrhe: svrhe u koje tijela mogu upotrebljavati podatke iz PNR-a trebale bi biti jasno utvrđene i ne bi trebale prelaziti ono što je potrebno s obzirom na ciljeve koji se žele postići, a posebno svrhe koje se odnose na izvršavanje zakonodavstva i sigurnost granica u borbi protiv terorizma i teških kaznenih djela.

                                    (c)

                                    Opseg podataka iz PNR-a: elementi podataka iz PNR-a koje zračni prijevoznici trebaju prenositi trebali bi biti jasno utvrđeni i iscrpno navedeni. Taj bi popis elemenata trebao biti standardiziran kako bi se osiguralo da se količina takvih podataka zadrži na najmanjoj mogućoj razini i da se spriječi obrada osjetljivih podataka, među ostalim podataka kojima se otkriva rasno ili etničko podrijetlo osoba, njihova politička mišljenja ili vjerska ili filozofska uvjerenja, njihova uključenost u sindikate, zdravstveno stanje, intimni život ili seksualna orijentacija.

                                    (d)

                                    Uporaba podataka iz PNR-a: daljnja obrada podataka iz PNR-a trebala bi se ograničiti na svrhe izvornog prijenosa, na temelju objektivnih kriterija i podložno materijalnim i postupovnim uvjetima u skladu sa zahtjevima primjenjivima na prijenose osobnih podataka.

                                    (e)

                                    Automatizirana obrada podataka iz PNR-a: automatizirana obrada trebala bi se temeljiti na objektivnim, nediskriminirajućim i pouzdanim unaprijed utvrđenim kriterijima i ne bi se trebala upotrebljavati kao jedina osnova za odluke sa štetnim pravnim učincima ili ozbiljnim utjecajem na predmetnu osobu.

                                    (f)

                                    Zadržavanje podataka: razdoblje čuvanja podataka iz PNR-a trebalo bi biti ograničeno i ne dulje nego što je potrebno za ostvarenje prvotnog cilja. Brisanje podataka trebalo bi se osigurati u skladu s pravnim zahtjevima zemlje podrijetla. Na kraju razdoblja čuvanja podaci iz PNR-a trebali bi biti izbrisani ili anonimizirani.

                                    (g)

                                    Otkrivanje podataka iz PNR-a ovlaštenim tijelima: daljnje otkrivanje podataka iz PNR-a drugim vladinim tijelima unutar iste države ili drugim državama članicama ICAO-a na pojedinačnoj osnovi može se provoditi samo ako tijelo primatelj obavlja funkcije povezane s borbom protiv terorizma ili teških transnacionalnih kaznenih djela i ako osigurava jednaku razinu zaštite kao tijelo koje otkriva podatke.

                                    (h)

                                    Sigurnost podataka: moraju se poduzeti odgovarajuće mjere za očuvanje sigurnosti, povjerljivosti i cjelovitosti podataka iz PNR-a.

                                    (i)

                                    Transparentnost i obavješćivanje: podložno potrebnim i razmjernim ograničenjima pojedinci bi trebali biti obaviješteni o obradi njihovih podataka iz PNR-a te informirani o svojim pravima i pravnim sredstvima koja su im na raspolaganju.

                                    (j)

                                    Pristup, ispravljanje i brisanje: podložno potrebnim i razmjernim ograničenjima pojedinci bi trebali imati pravo na pristup svojim podacima iz PNR-a i na njihov ispravak.

                                    (k)

                                    Pravna zaštita: pojedinci bi trebali imati pravo na djelotvornu upravnu i pravnu zaštitu ako smatraju da su povrijeđena njihova prava na privatnost i zaštitu podataka.

                                    (l)

                                    Nadzor i odgovornost: tijela koja upotrebljavaju podatke iz PNR-a trebala bi biti odgovorna neovisnom javnom tijelu s djelotvornim ovlastima za istragu i izvršavanje koje bi trebalo biti u mogućnosti obavljati svoje zadaće bez vanjskog utjecaja, a posebno bez utjecaja tijela za izvršavanje zakonodavstva, te bi trebala biti pod nadzorom takvog tijela.

                        4.

                        U vezi s razmjenom podataka iz PNR-a među tijelima za izvršavanje zakonodavstva:

                                    (a)

                                    Promicanje razmjene informacija: među tijelima za izvršavanje zakonodavstva različitih država članica ICAO-a trebale bi se promicati razmjene podataka iz PNR-a na pojedinačnoj osnovi kako bi se poboljšala međunarodna suradnja u sprečavanju, otkrivanju, istrazi i kaznenom progonu terorizma i teških kaznenih djela.

                                    (b)

                                    Sigurnost razmjene informacija: razmjena informacija trebala bi se odvijati putem odgovarajućih kanala sa zajamčenom sigurnosti podataka te bi trebala biti potpuno usklađena s međunarodnim i nacionalnim pravnim okvirima za zaštitu osobnih podataka.